b"\n_START_ARTICLE_\nLa Murta\n_START_SECTION_\nDescripci\xc3\xb3 f\xc3\xadsica\n_START_PARAGRAPH_\nAquesta partida t\xc3\xa9 un relleu molt accidentat, amb una altura mitjana sobre el nivell de la mar de 450 metres. El principal conreu de Murta \xc3\xa9s el de l'olivera i, en menor proporci\xc3\xb3, el de l'ametler. Murta compta amb uns treinta habitatges a\xc3\xafllats, reparti(s entre casetes de muntanya que, a difer\xc3\xa8ncia dels de Benibrai, no tenen riuraus i xalets de recent construcci\xc3\xb3 on viuen residents estrangers.\n_START_SECTION_\nVinculaci\xc3\xb3 entre Murta i Benibrai\n_START_PARAGRAPH_\nEls llocs de Murta i Benibrai, localitzats a la hist\xc3\xb2rica Vall de Xal\xc3\xb3, estaven integrats en un senyoriu com\xc3\xba que pertanyia al novel\xc2\xb7lista Joanot Martorell, que l'havia rebut per donaci\xc3\xb3 de madona Beatriu, la seua \xc3\xa0via paterna i l'esposa d'en Guillem, el fundador de la nissaga dels Martorell. Segons els historiadors Jes\xc3\xbas Villalmanzo i Jaume J. Chiner, en Joanot era el n\xc3\xa9t preferit de madona Beatriu perqu\xc3\xa8 el va fer hereu universal dels seus b\xc3\xa9ns.\n_START_SECTION_\nLa mesquita de Murta\n_START_PARAGRAPH_\nPer la documentaci\xc3\xb3 hist\xc3\xb2rica se sap que al lloc de Murta hi havia una mesquita a mitjans del segle XV. A causa d'una q\xc3\xbcesti\xc3\xb3 de possessi\xc3\xb3 jur\xc3\xaddica sobre aquest lloc entre en Joanot Martorell, en la seua condici\xc3\xb3 de senyor, i en Bertomeu Mart\xc3\xad, com a arrendatari, els musulmans de Murta se n'havien anat per tal d'evitar el conflicte; per aix\xc3\xb2, el dia 25 de juny de 1443, quan en Bertomeu Mart\xc3\xad i el seu procurador, n'Antoni Torr\xc3\xb3, es van presentar a Murta, no van trobar cap habitador. Les portes de la mesquita eren obertes, per\xc3\xb2 no hi havia ning\xc3\xba al seu interior.\n_START_SECTION_\nCale Gal\xc2\xb7lad\xc3\xad, habitador de Murta\n_START_PARAGRAPH_\nCale Gal\xc2\xb7lad\xc3\xad formava part del grup de musulmans que, a inst\xc3\xa0ncies d'un porter reial dit Joan Claver, es van congregar davant de la casa senyorial de Benibrai el dia dos de maig de 1442. Dels setze musulmans que s'hi van aplegar, tots -tret de Cale Gal\xc2\xb7lad\xc3\xad- eren habitadors de Benibrai; circumst\xc3\xa0ncia que fa pensar que, dins del senyoriu Murta-Benibrai, aquest darrer lloc tenia m\xc3\xa9s habitants que el de Murta."